Document ID: 32008D0028

ODLOČBA KOMISIJE
z dne 21. decembra 2007
o določitvi finančnega prispevka Skupnosti k izdatkom v okviru nujnih ukrepov za boj proti aviarni influenci na Danskem leta 2006
(notificirano pod dokumentarno številko C(2007) 6695)
(Besedilo v danskem jeziku je edino verodostojno)
(2008/28/ES)
KOMISIJA EVROPSKIH SKUPNOSTI JE -
ob upoštevanju Pogodbe o ustanovitvi Evropske skupnosti,
ob upoštevanju Odločbe Sveta 90/424/EGS z dne 26. junija 1990 o odhodkih na področju veterine (1) in zlasti členov 3(3) in 3a(1) Odločbe,
ob upoštevanju naslednjega:
(1)
Do izbruhov aviarne influence na Danskem je prišlo leta 2006. Pojav te bolezni je pomenil resno nevarnost za živino v Skupnosti.
(2)
Da se prepreči širjenje bolezni in pripomore k njenemu izkoreninjenju, mora Skupnost finančno prispevati k upravičenim izdatkom držav članic zaradi nujnih ukrepov za boj proti tej bolezni v skladu z Odločbo 90/424/EGS.
(3)
Z Odločbo Komisije 2007/310/ES z dne 27. aprila 2007 o finančnem prispevku Skupnosti za nujne ukrepe za boj proti aviarni influenci na Danskem leta 2006 (2) je bil dodeljen finančni prispevek Skupnosti v višini 50 % izdatkov, upravičenih do finančne podpore Skupnosti, namenjen izvajanju nujnih ukrepov za odpravljanje navedene bolezni.
(4)
V skladu z navedeno odločbo mora plačilo prispevka Skupnosti temeljiti na vlogi, ki jo je Danska predložila 24. junija 2007, in dokumentaciji iz člena 7 Uredbe Komisije (ES) št. 349/2005 z dne 28. februarja 2005 o določitvi pravil v zvezi s financiranjem Skupnosti nujnih ukrepov in ukrepov za boj proti nekaterim živalskim boleznim iz Odločbe Sveta 90/424/EGS (3).
(5)
Glede na navedeno je treba določiti skupni znesek finančnega prispevka Skupnosti k upravičenim stroškom v zvezi z ukrepi za izkoreninjenje aviarne influence, ki jih je Danska izvedla leta 2006.
(6)
V skladu z rezultati pregledov, ki jih je izvedla Komisija v skladu z veterinarskimi pravili in pogoji za odobritev finančnega prispevka Skupnosti, se celotni predloženi znesek izdatkov ne more šteti za upravičenega do finančnega prispevka Skupnosti.
(7)
Pripombe Komisije, metoda izračuna upravičenih izdatkov in končne ugotovitve so bili Danski sporočeni v dopisu z dne 9. oktobra 2007.
(8)
Ukrepi, predvideni s to odločbo, so v skladu z mnenjem Stalnega odbora za prehranjevalno verigo in zdravje živali -
SPREJELA NASLEDNJO ODLOČBO:
Člen 1
Skupni finančni prispevek Skupnosti za izdatke v zvezi z izkoreninjenjem bolezni aviarne influence na Danskem leta 2006 se v skladu z Odločbo 2007/310/ES določi v višini 329 862,70 EUR.
Člen 2
Ta odločba je naslovljena na Kraljevino Dansko.
V Bruslju, 21. decembra 2007

Labels: 18
15
6